### NN 34/2024 (21.3.2024.), Odluka Ustavnog suda Republike Hrvatske broj: U-IIIA-4613/2022 i U-IIIA-4645/2023 od 18. siječnja 2024.

Ustavni sud Republike Hrvatske

538

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Ingrid Antičević Marinović, predsjednica Vijeća, te suci Mato Arlović, Snježana Bagić, Davorin Mlakar, Rajko Mlinarić i Miroslav Šumanović, članovi Vijeća, odlučujući o ustavnim tužbama koje je podnio Damir Jelušić iz Kraljevice, kojeg zastupaju odvjetnici u Odvjetničkom društvu Vukić, Jelušić, Šulina, Stanković, Jurcan & Jabuka u Rijeci, na sjednici održanoj 18. siječnja 2024. jednoglasno je donio

ODLUKU

I. Ustavne tužbe se usvajaju.

II. Općinski sud u Rijeci dužan je donijeti odluku o u predmetu koji se vodi pred tim sudom pod brojem P-2095/2023 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe Damiru Jelušiću iz Kraljevice, Banj 64, određuje se primjerena naknada zbog povrede ustavnog prava na razumnu duljinu postupka zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u iznosu od 1.500,00 eura.

IV. Naknada iz točke III. ove izreke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa i uprave Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Damir Jelušić iz Kraljevice (u daljnjem tekstu: podnositelj), podnio je 26. srpnja 2022. i 2. studenoga 2023. ustavne tužbe zaprimljene pod brojevima U-IIIA-4613/2022 i U-IIIA-4645/2023 smatrajući da mu je zbog dugotrajnosti postupka koji se vodi pred Općinskim sudom u Rijeci pod brojem P-2095/2023 (ranijih brojeva: P-954/2018 i P-168/2022) povrijeđeno ustavno pravo na suđenje u razumnom roku zajamčeno člankom 29. stavkom 1. Ustava.

2. Za potrebe ustavnosudskog postupka pribavljeni su spisi Općinskog suda u Rijeci broj: P-2095/2023 i Su-Gzp I-47/2022 te spis Županijskog suda u Rijeci broj: Gzp II-2/2023.

II. PREGLED RADNJI U POSTUPKU

3. Parnični postupak pred Općinskim sudom u Rijeci (u daljnjem tekstu: prvostupanjski sud), pod brojem P-954/2018, pokrenut je 18. travnja 2018. tužbom podnositelja podnesenom protiv tuženice Republike Hrvatske radi diskriminacije i naknade štete.

Rješenjem prvostupanjskog suda od 12. lipnja 2018. tuženica je pozvana podnijeti odgovor na tužbu u roku od 30 dana.

Tuženica je 13. srpnja 2018. dostavila odgovor na tužbu.

Podnositelj se 26. srpnja 2018. očitovao na odgovor na tužbu tuženice.

Pripremno ročište održano je 12. ožujka 2019.

Iduće ročište održano je 11. rujna 2019.

Podnescima od 19. listopada 2020., 14. svibnja 2021., 4. lipnja 2021., 2. srpnja 2021. i 20. kolovoza 2021. podnositelj je predložio zakazivanje ročišta.

Iduće ročište održano je 14. rujna 2021.

Rješenjem prvostupanjskog suda broj: P-954/2018-26 od 16. rujna 2021. prekinut je postupak te je određeno da će se postupak nastaviti po pravomoćnom okončanju predmeta Općinskog suda u Crikvenici, Stalne službe u Krku broj: Pn-94/2019.

Podnositelj je 17. rujna 2021. protiv navedenog rješenja podnio žalbu.

Predmet je dostavljen Županijskom sudu u Varaždinu na odlučivanje 12. studenoga 2021.

Rješenjem Županijskog suda u Varaždinu broj: Gž-1556/2021-2 od 29. prosinca 2021. usvojena je žalba podnositelja, ukinuto je pobijano rješenje te je predmet vraćen prvostupanjskom sudu radi nastavka postupka.

Predmet je vraćen prvostupanjskom sudu na odlučivanje 24. siječnja 2022. te je dobio novi broj: P-168/2022.

Podnositelj je 4. srpnja 2022. podnio zahtjev za zaštitu prava na suđenje u razumnom roku.

Rješenjem predsjednice prvostupanjskog suda broj: Su Gzp I-47/2022-4 od 20. srpnja 2022. prihvaćen je podnositeljev zahtjev za zaštitu prava na suđenje u razumnom roku kao osnovan te je određeno da je uređujući sudac dužan okončati postupak u roku od šest mjeseci.

Ročišta pred prvostupanjskim sudom održana su 14. rujna 2022. i 15. studenoga 2022.

Rješenjem prvostupanjskog suda od 12. siječnja 2023. preotvorena je glavna rasprava radi dopune postupka.

Iduće ročište održano je 25. siječnja 2023.

Rješenjem prvostupanjskog suda broj: P-168/2022-17 od 7. ožujka 2023. prekinut je postupak te je određeno da će se postupak nastaviti po pravomoćnom okončanju predmeta istog suda broj: P-1179/2021.

Podnositelj je 8. ožujka 2023. Županijskom sudu u Rijeci podnio zahtjev za isplatu primjerene naknade zbog povrede prava na suđenje u razumnom roku.

Podnositelj je 13. ožujka 2023. podnio žalbu protiv navedenog rješenja prvostupanjskog suda od 7. ožujka 2023.

Rješenjem Županijskog suda u Rijeci broj: Gzp II-2/2023-8 od 27. ožujka 2023. odbijen je zahtjev podnositelja za isplatu primjerene naknade zbog povrede prava na suđenje u razumnom roku.

Predmet je u povodu žalbe podnositelja od 13. ožujka 2023. dostavljen Županijskom sudu u Varaždinu na odlučivanje 11. svibnja 2023.

Rješenjem Županijskog suda u Varaždinu broj: Gž-547/2023-3 od 17. srpnja 2023. usvojena je žalba podnositelja, ukinuto je pobijano rješenje kojim je prekinut postupak te je predmet vraćen prvostupanjskom sudu radi nastavka postupka.

Predmet je vraćen prvostupanjskom sudu na odlučivanje 27. srpnja 2023. te je dobio novi broj: P-2095/2023.

Podnescima od 4. rujna 2023. i 14. studenoga 2023. podnositelj je predložio zakazivanje ročišta.

U trenutku odlučivanja o ustavnoj tužbi postupak se vodi pred Općinskim sudom u Rijeci pod brojem: P-2095/2023.

III. MJERODAVNO PRAVO

4. U glavi VI. (članci 63. – 70.) Zakona o sudovima (»Narodne novine« broj 28/13., 33/15., 82/15., 67/18. i 21/22., u daljnjem tekstu: ZoSud/13) pod nazivom »Zaštita prava na suđenje u razumnom roku« propisan je model zaštite prava na suđenje u razumnom roku.

IV. DOPUŠTENOST USTAVNE TUŽBE

5. Sukladno stajalištu Ustavnog suda iz rješenja broj: U-IIIA-322/2014 od 23. prosinca 2014. (»Narodne novine« broj 8/15.) jedna od pretpostavki za dopuštenost ustavne tužbe podnesene na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) zbog povrede prava na suđenje u razumnom roku jest ta da je podnositelj prethodno koristio dopušteno pravno sredstvo protiv nerazumne duljine postupka.

5.1. Budući da je u trenutku podnošenja ustavne tužbe podnositelj koristio pravna sredstva koja su mu bila na raspolaganju, Ustavni sud utvrđuje da su ustavne tužbe u konkretnom slučaju dopuštene te će razmotriti njihovu osnovanost.

V. OSNOVANOST USTAVNE TUŽBE

6. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenost predmeta, ponašanje podnositelja i nadležnih tijela, te važnost predmeta postupka za podnositelja.

U konkretnom slučaju Ustavni sud razmatra postupanje nadležnih sudova i podnositelja od podnošenja tužbe (18. travnja 2018.) do dana donošenja ove odluke (razmatrano razdoblje).

1) Duljina sudskog postupka

7. Parnični postupak pred prvostupanjskim sudom pokrenut je 18. travnja 2018. tužbom podnositelja podnesenom protiv Republike Hrvatske radi diskriminacije i naknade štete.

U trenutku odlučivanja o ovim ustavnim tužbama postupak nije okončan i vodi se pred prvostupanjskim sudom pod brojem P-2095/2023.

Ustavni sud utvrđuje da postupak u konkretnom slučaju od dana kada je podnositelj podnio tužbu (18. travnja 2018.) do donošenja ove odluke (18. siječnja 2024.) traje ukupno pet (5) godina i devet (9) mjeseci.

2) Složenost sudskog predmeta

8. Ustavni sud utvrđuje da se u konkretnom slučaju ne radi o složenom predmetu.

3) Postupanje nadležnih sudova

9. Ustavni sud utvrđuje da se konkretan postupak vodio pred Općinskim sudom u Rijeci i Županijskim sudom u Varaždinu.

Valja ukazati na neaktivnost prvostupanjskog suda koja je doprinijela duljini ovog postupka.

Od dana kada je podnesena tužba prvostupanjskom sudu (18. travnja 2018.) do dana kada je održano pripremno ročište (12. ožujka 2019.) prošlo je preko deset mjeseci.

Od održavanja ročišta 11. rujna 2019. do održavanja idućeg ročišta (14. rujna 2021.) prošlo je dvije godine. U međuvremenu je podnositelj opetovano požurivao rad suda.

Nadalje, od dana kada je predmet vraćen prvostupanjskom sudu na odlučivanje (24. siječnja 2022.) do dana održavanja ročišta (14. rujna 2022.) prošlo je više od sedam mjeseci.

Ustavni sud primjećuje da je prvostupanjski sud u dva navrata prekinuo postupak (rješenjima od 16. rujna 2021. i 7. ožujka 2023.) Oba rješenja su ukinuta rješenjima Županijskog suda u Varaždinu (od 29. prosinca 2021. i 17. srpnja 2023.).

Od dana kada je predmet ponovno vraćen prvostupanjskom sudu na odlučivanje 27. srpnja 2023. prvostupanjski sud nije poduzeo niti jednu radnju. Podnositelj je u dva navrata predlagao zakazivanje ročišta (4. rujna 2023. i 14. studenoga 2023.).

4) Ponašanje podnositelja ustavne tužbe

10. Ustavni sud utvrđuje da podnositelj u razmatranom razdoblju nije pridonio duljini trajanja postupka.

VI. OCJENA USTAVNOG SUDA

11. U konkretnom slučaju riječ je o postupku koji traje preko pet (5) godina. Imajući u vidu ukupno trajanje postupka, da se radi o hitnom postupku (diskriminacija), doprinos prvostupanjskog suda trajanju postupka, da podnositelj nije pridonio trajanju postupka te posebice činjenicu da postupak nije okončan, Ustavni sud ocjenjuje da je povrijeđeno pravo podnositelja da sud u razumnom roku odluči o njegovim pravima i obvezama, koje je pravo zajamčeno člankom 29. stavkom 1. Ustava.

Izreka odluke i nalog predsjedniku nadležnog suda

12. Utvrdivši da su ustavne tužbe osnovane, u smislu članka 63. stavaka 1. i 2. Ustavnog zakona donesena je odluka kao u točkama I. i II. izreke.

Na temelju članka 31. stavaka 4. i 5. Ustavnog zakona određuje se da je predsjednik Općinskog suda u Rijeci dužan dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njezine otpreme, a najkasnije osam (8) dana od isteka roka određenog u točki II. izreke ove odluke.

13. Sukladno članku 63. stavku 3. Ustavnog zakona donesena je odluka kao u točkama III. i IV. izreke.

Ustavni sud utvrđuje visinu naknade zbog povrede ustavnog prava na suđenje u razumnom roku uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj. U konkretnom slučaju uzeo je u obzir da postupak još nije okončan.

14. Odluka o objavi temelji se na članku 29. Ustavnog zakona (točka V. izreke).

|  |  |
| --- | --- |
| Broj: | U-IIIA-4613/2022 |
|  | U-IIIA-4645/2023 |
| Zagreb, 18. siječnja 2024. | |

USTAVNI SUD REPUBLIKE HRVATSKE

Predsjednica Vijeća
 Ingrid Antičević Marinović, v. r.